DStv kry nuwe Afrikaanse fliekkanaalDStv het aangekondig dat sy Premium-intekenare vanaf 1 September vanjaar ŉ nuwe televisiekanaal, wat uitsluitlik Afrikaanse flieks vertoon, kan geniet. Dié fliekNET-opwipkanaal was die afgelope paar jaar net tydens Desembervakansies beskikbaar. Dit het egter so goed gevaar dat daar besluit is om dit ŉ permanente kanaal te maak. fliekNET sal deel van kykNET vorm en op kanaal 149 aan Premium-intekenare beskikbaar wees. Yolisa Phahle, uitvoerende hoof van algemene vermaak by MultiChoice, het tydens ŉ mediakonferensie gesê dié besluit is geneem in ooreenstemming met MultiChoice se plaasliketaalstrategie. “Ons het kanale waarby ons Nigeriese kykers baie aanklank vind, met Nollywood-inhoud daarop. So wil ons ook vir ons Afrikaanse kykers, van wie daar baie is, plaaslike stories en flieks in hul taal bied,” het Phahle gesê. Suzaan Keyter, reklamehoof van kykNET, sê fliekNET sal uitsluitlik Afrikaanse rolprente, kortfilms en dokumentêre vertoon. “Dinsdag 1 September skop ons op ŉ hoë noot af met Die storie van Klara Viljee, die lokettreffer wat in 1992 vrygestel is met Anna-Mart van der Merwe in die hoofrol. Dit is dan net gepas dat Moedertjie, een van die eerste Suid-Afrikaans vervaardigde rolprente met klank, ook op die eerste dag gewys word.” Moedertjie, wat in 1931 uitgereik is, is gegrond op JFW Grosskopf se toneelstuk In die wagkamer en vertel die verhaal van ŉ groep jong Afrikaners wat stad toe trek om ŉ beter lewe te gaan soek. “ŉ Pawpaw vir my darling en verskeie kortfilms wat hul debuut op die Silwerskermfees gemaak het, is ook op 1 September se skedule,” vertel Keyter. Ander gewilde lokettreffers soos Vuil wasgoed, Suurlemoen, Pad na jou hart en Lien se lankstaanskoene, asook klassieke speelfilms soos Debbie, Dr. Marius Hugo en Die geheim van Nantes sal ook te sien wees. Verskeie Silwerskermfees-kortfilms, filmreekse soos Ons stories, asook dokumentêre films oor legendes soos Mimi Coertse en Katinka Heyns sal ook vertoon word. Keyter sê fliekNET gaan ook oorspronklike inhoud, spesifiek vir dié nuwe kanaal, skep. “fliekNET gaan in sy nuwe permanente gedaante veel meer bied as net voorheen vervaardigde speelfilms, kortfilms en dokumentêre reekse en films. Die TV-speelfilms wat in 2018 op ŉ Sondagaand in die 20:00-tydgleuf uitgesaai is, was baie gewild en daar word beplan om nog meer van hierdie TV-speelfilms te vervaardig; ŉ verdere bewys van kykNET se belegging in die plaaslike film- en TV-bedryf.”